Bya Senabulya Baagalayina
BANNADDIINI, abakulembeze n’abatuuze baabuutikiddwa ensisi, Ssentebe abadde omugundiivu bw’aseeredde n’agwa ku madaala g’omulyango gwa Klezia w’amenyekedde okugulu n’aggyawo olumbe olwamusse amangu.
John Mukasa Bakitumye 62, akabenje yakafunidde ku Klezia y’ekigo kya St. Jude e Lukaya mu Kalungu mwe yakulemberako nga Ssaabafumbo okumala emyaka kkumi.
Bwo obwassentebe bwa Agip Cell abumazeeko emyaka 30 n’omusobyo.
Bwanamukulu w’ekigo kino, Fr. Paulo Mukasa n’eyaliko Meeya wa Lukaya, Bonny Kiddu Ssali baategeezezza nti Mukasa ng’agudde, baamuddusizza mu ddwaaliiro ne bamufunira n’abayunzi.
Agattako nti okumenyeka kwattusizza obulwadde bwa ssukaali obuludde nga bumutawaanya okukkakkana ng’afudde.
Omugenzi yaziikiddwa nnamungi w’omuntu ku biggya ewa kitaawe Ssaalongo Michael Ssebutemba e Buseke- Kaliiro mu ggombolola ya Kalungu Rural.
lug_Latn lug_Latn lug_Latn lug_Latn lug_Latn lug_Latn lug_Latn